Dúthracar, a Maic Dé bí
Comad Mancháin Léith In so:
Dúthracar, a Maic Dé bí,
a Rí suthain sen,
bothán deirrit díthraba
commad sí mo threb,
Uisce treglas tanaide
do buith ina taíb,
linn glan do nigi pectha
tria rath Spirta Naíb,
Fidbaid álainn immocus
impe do cech leith,
fri altram n-én n-ilgothach,
fri clithar día cleith,
Deisebar fri tesugud,
sruthán dar a lainn,
talam togu co méit raith
bad maith do cach clainn,
Úathad óclach n-innide
(in-fessam a l-lín),
it é umlai urluithi
d'urguidi ind Ríg:
Ceithri triir, tri cethrair
(cuibdi fri cach les),
da seiser i n-eclais
eter túaid Is tes;
Sé desa do imforcraid
immumsa fa-déin
oc guidi tre bithu sír
ind Ríg ruithnes gréin;
Eclais aíbinn anartach,
aitreb Dé do nim,
sutrulla soillsi íar sain
úas Scriptúir glain gil,
Óentegdais do aithigid
fri deithidin cuirp,
(cen druid, cen indladuth,)
cen imrádud n-uilc.
Is é trebad no gébainn,
do-gegainn cen chleith;
fírchainnenn chumra, cerca,
bratáin breca, beich, — 
Mo lórtu bruit ocus bíd
ónd Ríg as chaín clú,
mo bithse im suidiu fri ré,
guide Dé In nach dú.